
Fylkesmannen i Oppland

Miljøvernavdelingen
Ringebu kommune


2630 RINGEBU


Deres referanse
Vår referanse
Vår dato


2005/5098  433.52  JKA


Fellingstillatelse på jerv i Ringebu
Fylkesmannen viser til søknad av 11.08.2005 om felling av jerv i Fåvang gjeterlag sitt beiteområde i Ringebu. Søknaden ble mottatt på telefaks 12.08.2005. Vi viser også til samtaler den 12.08.2005 med Håvard Amrud i gjeterlaget og med Kjell Øyvind Berg i Ringebu kommune.    

Vedtak

Fylkesmannen gir med dette fellingstillatelse på én jerv i Samdalen-området i deler av Ringebu kommune fra og med 12. august kl 15:00 til og med 25. august 2005 kl 12:00.

Bakgrunn og begrunnelse

Vedtaket er fattet med hjemmel i Lov av 29. mai 1981 om viltet (Viltloven) og Forskrift av 18.03.2005 om forvaltning av rovvilt. Vi viser også til rovviltnemnda i region 3 (Oppland) sitt vedtak der de fastsatte en kvote på 3 betinga fellingstillatelser for jerv, hvorav maksimalt ett voksent hunndyr, for perioden 8. juni 2005- 15. februar 2006. Pr i dag er ingen jerv felt. Fylkesmannen er etter § 9 i rovviltforskriften gitt myndighet til å iverksette betinget skadefelling for å forhindre framtidig skade, innenfor rammen av kvote for betinget skadefelling gitt av Rovviltnemnda, jf. forskriftens § 8, eller Direktoratet for naturforvaltning (DN), jf. § 13. 
Generelt

Fellingstillatelse gis for å forhindre at rovvilt gjør skade på bufe og tamrein. Ved vurdering av om det skal gis tillatelse til skadefelling skal det legges vekt på føringene i regional forvaltningsplan. Rovviltnemnda i Oppland har foreløpig ikke ferdigstilt forvaltningsplanen. Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a) områdets betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. 

Den aktuelle situasjonen

I region 3 (Oppland) er det fastsatt et bestandsmål på 4 årlige ynglinger av jerv. I perioden 2002-2004 er det i snitt registrert 4,7 ynglinger årlig. 

I følge Statens naturoppsyn (SNO) er det i perioden 22. juli til 11. august registrert 4 sau med jerv som antatt skadevolder i det aktuelle området. De to siste skadene var ganske ferske. Det foreligger ikke opplysninger fra gjeterlaget om hva som mangler av lam ut fra kodemerking. Det har vært store tap til jerv i området tidligere år. Videre opplyser SNO at det er et karakteristisk (og likt) drapsmønster på alle de fire kadaverne. Det var svært mange registrerte skader i området i fjor med tilsvarende mønster. Dette indikerer at samme individ kan ha forårsaket de nevnte tapene disse to årene. 

I følge gjeterlaget har de om lag 3500 sau og lam på beite. Ut fra tidligere års erfaringer med tap anbefaler vi at beitelaget vurderer å sanke dyra tidlig ned.     
Konklusjon

Det er pr i dag registrert et begrenset tap til jerv i området. Ut fra tidligere års erfaringer, indikasjoner på at ett individ forårsaker store tap i området, og at de største tapene til jerv erfaringsmessig skjer i siste del av beitesesongen, vurderer vi det som riktig å iverksette fellingstillatelse på en jerv i området for å begrense videre tap.    

Vilkår

1. Fellingsområdet er avgrenset slik: 
Kommunegrensa mellom Ringebu og Stor-Elvdal fra der denne krysser Imsa sør for Søndre Imssjøen. Langs denne til Eldåhøgda og videre langs kommunegrensa mellom Ringebu og Øyer til Tromsdalen. Videre vestover langs Tromsa til den møter allmenningsgrensa vest for Goppollen. Langs denne nordover til Friisveien. Langs Friisveien østover til Storefjellseter og videre veien ned i Imsdalen til kommunegrensa mot Stor-Elvdal. Kart med avgrensning av fellingsområdet er lagt ved. Fylkesmannen kan endre områdeavgrensningen dersom videre skadeforløp tilsier det. Fellingsforsøket skal etter beste evne rettes mot skadevoldende individ, jf våre kommentarer om drapsmønster.
2. Fellingstillatelsen gjelder for tidsrommet 12.08.2005 kl. 15:00 til 25.08.2005 kl. 12:00.

Dersom det kun er ett dyr igjen på den totale kvote for betinget skadefelling for arten i regionen, og det foregår fellingsforsøk i flere områder samtidig, kan fellingstillatelsen inndras umiddelbart om felling skjer i et annet område.

3. Det skal kun benyttes våpen og ammunisjon som tilfredsstiller kravene til jakt på jerv, jf Forskrift av 22.03.2002 om utøvelse av jakt og fangst.

4. For bruk av løs hund under fellingsforsøket, må kommunen gi dispensasjon fra båndtvangsregelen etter hundeloven av 4. juli 2003 nr 74.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf § 27 i Forskrift av 22.03.2002 om utøvelse av jakt og fangst. Ansvarlig fellingsleder skal rapportere hver tredje dag om fellingsforsøket til fylkesmannen, på telefon 61 26 60 57 eller 977 37 223.
6. Tillatelsen gis til kommunen/kommunalt oppnevnt fellingslag, jf fylkesmannens brev av 06.06.2001. Deltakere i fellingslaget skal ha avlagt skyteprøve ved bruk av rifle. Det forutsettes at kommunen sørger for at samtlige involverte i fellingsforsøket får en kopi av denne tillatelsen, før fellingsforsøket settes i gang. Kommunen skal gi fylkesmannen navn og telefonnummer til fellingsleder før fellingsforsøket settes i gang. Vi presiserer at det er et krav om at de som deltar utgjør ett helhetlig lag som ledes av én ansvarlig leder, jf. vårt brev av 03.09.2004 til kommunen om dette. Under fellingsforsøket må det være rutiner som sikrer rask kommunikasjon innad i fellingslaget ved felling, skadeskyting eller andre hendelser. Kravet om ett helhetlig lag med én ansvarlig fellingsleder er også viktig for å legge til rette for felling av skadevoldende individ, jf. pkt 1. Fellingsleder er ansvarlig for at det foreligger liste over alle deltagere i fellingsforsøket. Ansvarlig fellingsleder kan, dersom det vurderes som aktuelt, selv ta kontakt med SNO for eventuell bistand. Slik bistand kan bestå av kompetanseoppbygging/opplæringstiltak og/eller deltakelse i felt. SNO vil vurdere eventuelle henvendelser bl.a. med bakgrunn i egen kapasitet. 

7. Felling og forsøk på felling i henhold til denne tillatelse gjennomføres uavhengig av grunneiers jaktrett, jf. Viltlovens § 35.

8. Jerv felt i medhold av denne tillatelsen er viltfondets eiendom. Felt dyr skal så raskt som mulig bringes til Norsk Institutt for naturforskning i Trondheim. Etter § 16 i Forskrift om forvaltning av rovvilt, skal jeger fremvise felt dyr for SNO for umiddelbar kontroll, merking og prøvetaking av biologisk materiale, og jeger skal kunne påvise fellingssted etter anmodning fra SNO, politi eller fylkesmann.

9. Det kan, etter avtale, gis kompensasjon for administrative utgifter på inntil kr 15 000 ved iverksetting av fellingstillatelsen første gang. Siden deltagelse i fellingsforsøket er frivillig, gis det ikke kompensasjon eller lønn til deltagerne. 

Saksopplysninger
Fylkesmannen har orientert rovviltnemnda om saken.

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

Gerd Moen 
Steinar Fossum e.f.
fung. fylkesmann
fung. avdelingsdirektør

Vedlegg: Skjema «Rett til å klage over forvaltningsvedtak» og kart over fellingsområdet

Kopi:
Fåvang gjeterlag v/Håvard Amrud, Hågån Søre, 2634 Fåvang
Rovviltnemndas medlemmer (kun digitalt)

Direktoratet for naturforvaltning (kun digitalt)

Norsk institutt for naturforskning (kun digitalt)

Lensmannen i Ringebu
Gudbrandsdal politidistrikt
SNO v/Esben Bø, Postboks 94, 2688 Lom (kun digitalt)
Rovviltkontakt Mogens Lorentzen, 2647 Sør-Fron
Oppland Bondelag

Oppland Bonde- og Småbrukarlag

Oppland Sau- og Geitalslag



Fylkesveterinæren for Hedmark og Oppland

Oppland Jeger- og fiskerforbund, Stortorget 1, Pb 124, 2601 Lillehammer

Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo

Foreningen Våre Rovdyr, Pb 195 N-2150 Årnes 

Folkeaksjonen for en ny rovviltpolitikk, Pb 40, 7701 Steinkjer

Fellesaksjonen For Ulv, v/Ener Borg, Konvallveien 34, 0875 Oslo

